Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 13, 6-9
*Azután ezt a példázatot mondta: Egy embernek volt egy fügefája a szőlőjében, és kiment, hogy gyümölcsöt keressen rajta, de nem talált. Azt mondta a vincellérnek: Íme, három éve, hogy idejárok gyümölcsöt keresni ezen a fügefán, de nem találok. Vágd ki, miért foglalja a földet hiába? De az így válaszolt neki: Uram, hagyd meg még ebben az évben, míg körülásom és megtrágyázom, hátha terem jövőre, ha pedig nem, akkor vágd ki!*

Gyümölcstermő Gyülekezet!

Ne ijedjen meg senki, nem ítéletet akarok hirdetni! Bár kár az ítélet valóságát tagadni, de azt hiszem mindenki tudja, mindenki megtapasztalhatta, hogy én sokkal inkább Isten kegyelme és szeretete felől szeretem megközelíteni. Így vagyok ezzel a példázattal és az elmúlt három évvel is - Isten kegyelme által akarom megélni és megérteni is minden elemét.
Több okból is elmondhatom, hogy nem véletlen, hogy ezt a példázatot választottam a mai igehirdetés igéjének.
Bár ezt épp előre nem tudtam, de ebben a példázatban is az szerepel, hogy „*Íme, három éve, hogy idejárok gyümölcsöt keresni”* és most mi is három évnyi közös szolgálatra tekinthetünk vissza, és ezzel mi is megvizsgálhatjuk magunkat, a lelkészt, a gyülekezetet, hogy milyen gyümölcsöt is termett mindez idő alatt.

A gyümölcskereséssel azonban gyakran az a probléma, hogy mi könnyen megragadunk a saját látószögünknél és így pedig nem vesszük észre, hogy a kép, a termés, az lehet teljes anélkül is, hogy egy gyümölcstől roskadozó fát lássunk magunk előtt, amikor kimegyünk a gyümölcsöskertbe. Az oka ennek persze egészen egyszerű, azt hisszük sokszor, hogy a gyümölcsöskert a miénk, azaz azt gondoljuk, hogy a gyülekezet a miénk és abban mindennek úgy kell növekednie és gyümölcsöt teremnie, ahogyan és amikor mi azt szeretnénk. Hát ez nem így van!
A gyülekezet Isten gyümölcsöskertje. Lehet benne 1, 10, 100, vagy több ezer fa, jöhetnek-mehetnek a vincellérek, azaz a lelkészek és a tisztségviselők, de a gyülekezet az Istené és nem a miénk. Éppen ezért eleve sokszor rosszul vizsgálgatjuk és bizony próbáljuk megítélni benne a fákat, illetve a gyümölcstermést.

Ha ránézünk egy kis fügefára, egy hitben fiatal életre – és itt lehet idős, vagy fiatal is az adott személy -, akkor miért az lenne az elvárás, hogy azonnal sok-sok kilónyi gyümölcsöt teremjen? Irreális ez a felvetés és bizony az Úr sem azt kéri számon rajtunk, amire nincs, vagy nem volt lehetőségünk, hanem azt, amire volt és van.
Egy kis fügefának növekednie kell, túlélnie a viszontagságos időjárást, a nem kedvező körülményeket, azaz nála az a nagy és fontos eredmény, hogy tudott-e erősödni?
Ugyanígy ti se olyan eredményeket várjatok, se magatoktól, se másoktól, se a gyülekezettől, amik irreálisak, hanem azt vizsgáljátok meg, hogy az a növekedés, gyarapodás megtörtént-e, amire lehetőséget kaptatok. Ahogy a példázatban a vincellér is azt mondja, hogy megpróbálja, amit ő meg tud tenni: „*körülásom és megtrágyázom”-* ezt kell megvizsgálnod neked is, hogy amire neked lehetőséged volt, vagy még van, azt megtetted-e, illetve hajlandó vagy-e azt megtenni a gyümölcstermésért*.* Az Úrnak igen, minden lehetséges, de Ő is felépíteni akarja ezt a gyülekezetet, a te hitedet is, kőről kőre, és nem varázslatos módon egyik éjszakáról a másikra égig érő paszulyt, égig érő gyülekezetet varázsolni. Igen is, van olyan idő, élethelyzet, amikor az is irdatlan nagy eredmény és munka, hogy az a fa meg tud maradni, élő tud maradni a gyümölcsöskertben, és higgyétek el, hogy ezt a mi mennyei Atyánk is látja.

És igen, persze vannak csalódások. Amikor kimegy a gazda és azt látja, hogy a szél, vagy a jégeső megtépázta a termést és a gyümölcsök éretlenül a földre hullottak. Nem minden termés érik be Testvérek. Én se és te se tudjuk mindig megteremni azt a gyümölcsöt, amire lehetőséget kaptunk. Van, hogy a világ, a kísértések, a bűn győz felettünk és elmarad a gazdag gyümölcstermésünk. De, talán nem mondok újdonságot azzal, hogy alapvetően a füge nem csak egyszer terem egy évben. Igen, sajnos van, hogy elbukunk, de a Kegyelem Ura minden egyes napunkon azt mondja nekünk, arról szól Krisztus megváltó munkája, hogy van lehetőséged visszatérni Istenhez és Vele újrakezdeni. Megbánhatod a gyümölcstelenségedet és kezdhetsz új, gyümölcsöket termő életet. Mert a Gyümölcsöskert Gazdája nem pusztítani akarja a kertet, nem kivágatni akarja a fákat, hanem a gazdag termésért munkálkodik. Nem a bűnös ember halálát akarja Isten, hanem a bűnt akarja kigyomlálni, kiirtani a kertjéből.
Illetve még egy fontos gondolat ide! Az, hogy te csak éretlen, lepotyogott gyümölcsöt látsz, olyat, amire azt mondod, hogy ezért haszontalan volt az erőfeszítés, mert nem érett be végül, az nem jelenti, hogy ezt Isten is így látja. Ő az erőtlenségen, a lepotyogott gyümölcsökön keresztül is tud munkálkodni. Kérd Őt, hogy segítsen, hogy mutassa meg, hogy az eltékozolt lehetőségekből is hogyan lehet, vagy hogyan lett már valami hasznos, valami jó, valami, ami végül Isten akarata szerint mégis célba érhetett. Nagyon nagy élmény Testvérek látni azt, hogy az Úr még az én gyengeségeim - nem ellenére, hanem - által is tudja építeni a gyülekezetet!

A hibás látásmódjaink sorába pedig bele kell, hogy kerüljön az is, mikor azt hisszük, hogy olyan biztosan meg tudjuk mondani, hogy ki él jól és ki nem él jól a gyümölcseivel. Olyan sokszor várunk a másiktól többet, hogy miért nem tette meg ezt, vagy azt, miért nem él jobban a lehetőségeivel, az elhívásában, és közben csak annyi a baj, hogy rossz helyre nézünk. Mint mikor a megérett, vagy akár kicsit túlérett gyümölcsök már lepotyognak a földre, de mi oda már nem nézünk le. Keressük a gyümölcsöt fenn a fán, az egyértelműnek tűnő helyen, de a földre már nem nézünk le és aztán rámondjuk a fára, hogy nem is termett gyümölcsöt, vagy csak nagyon keveset. Ne ítélkezzünk, se egymásról, se a gyülekezetről túl elhamarkodottan, mert a gyümölcs nem mindig ott van, ahol azt mi emberi logikával, vagy csak a behatárolt ismeretünkkel képzelnénk. Érdemes közelebb lépni a fához és egy kicsit alaposabban körülnézni és akkor egyből kiderülhet, hogy mi az, amiben ítélkezés helyett tudnánk segíteni, vagy hogy nagyon is bőséges volt az a termés, csak épp mindeddig a mi szemünk, a mi gondolatink, a mi szívünk volt vak, hogy ezt észrevegye.

Gyümölcstermő életet kell, hogy éljünk, mert erre van elhívásunk, de nem úgy, mint Sztojanovics András, Horváth-Hegyi Áron, vagy Sztyéhlik Csaba, vagy bármelyik volt, vagy jelenlegi tisztségviselő gyülekezete! Nem a mi szájízünk szerinti gyümölcsök kellenek ebbe a kertbe, ebbe a gyülekezetbe. Ahogyan Pál apostol is írta a korinthusi gyülekezetnek az oltár előtti igében: mindannyiunknak meg van a feladat – ültetés, kapálás, gyomlálás, öntözés, plántálás, metszés, ami éppen ránk bizatik. De nem a miénk a gyülekezet, hanem a gyümölcsöskert igazi gazdájáé, ahogyan a példázatban is: Övé az ültető akarat és Övé a végső döntő szó is. Az Ő akarata, az Ő kegyelme nélkül semmi sem volt, semmi se lehetne ma és semmi sem lesz. De Vele, Általa, minden lehet, több tonnányi termés is, amit akár elképzelni sem tud még a vincellér se.

Nektek az a feladatotok, az az elhívásotok, hogy gyümölcstermőkké legyetek, jó gyümölcsök termőivé. Egyen-egyenként és gyülekezetként is. Ezek a gyümölcsök pedig, ahogyan a galatákhoz írt levélben is olvassuk: a *„szeretet, öröm, békesség, türelem, szívesség, jóság, hűség, szelídség, önmegtartóztatás”*. Ezekre kell törekednetek, hogy a hitben növekedjetek és ezeket teremjétek. Nem 10-zel többen kell lennetek, nem lelkészt kell szereznetek, nem épületet kell renoválnotok, hanem elsősorban ezekben kell megerősödnötök. Ebbe azonban munkát és időt, igazi odaszánást kell belerakni, sokkal komolyabbat, mint a statisztikai adatok, vagy a külső keretek fenntartásába. Ebben nem fog senki se törvényekkel, vagy pályázatokkal segíteni, ebben egyen-egyenként és gyülekezetként is, nektek kell munkálkodnotok. Együtt és egymásért kell szolgálnotok. Ez a ti felelősségetek, ami nem egy aprócska megbízatás, de ugyanakkor van egy jó hír is, hogy nem a ti gyümölcsös kertetek. Van egy Úr, egy kegyelmes, szeretettel rátok tekintő Gazda, akinek az az akarata, hogy a gyümölcsfái megmaradjanak és jó gyümölcsöket teremjenek Krisztus által az örök életre.

És, hogy mégis segíthessek a továbbiakban is ezt az elhívást, a hitben növekedést és a jó gyümölcsök termését komolyan venni, hadd ajándékozzam meg a gyülekezetet családom nevében is néhány kis fügefával, amelyeket az istentiszteletet követően elültetünk majd itt a templomkertben. Emlékeztessenek ezek mindenkit arra, hogy milyen gazdag az Úr kegyelme és, hogy Krisztusért igenis van út, van lehetőség a növekedésre, a megújulásra, a gyümölcsöt termő életre! Ámen